**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

***.* Της Ένωσης Υπαλλήλων Πυροσβεστικού Σώματος Περιφέρειας Στερεάς Ελλάδας .**

Τηλ.: **6974881331,** fax: **2674022211,** web site: [**www.eakp.gr**](http://www.eakp.gr), email: **info@eakp.gr**

 **Λαμία 5 Δεκεμβρίου 2019**

**ΑΝΑΚΟΙΝΩΣΗ – ΔΕΛΤΙΟ ΤΥΠΟΥ**

**Για τα αποτελέσματα του διοικητικού συμβουλίου της Ε.Υ.Π.Σ. Περιφ/ρειας Στερεάς Ελλάδας και για την ενημέρωση - συζήτηση που έγινε με τους εργαζόμενους για τις γενικότερες εξελίξεις.**

Την Τετάρτη στις **4/9/2019** και ώρα **09:30** πραγματοποιήθηκε το Δ.Σ. της Ένωσης μας. Συζητήθηκαν όλα τα θέματα της ημερήσιας & προ ημερήσιας διάταξης. Στο **4ο** θέμα της ημερήσιας διάταξης που αφορά τον προγραμματισμό περιοδειών ενημερώσεις, αποφασίστηκε να πραγματοποιηθούν με το καινούριο έτος και μετά την Πανελλήνια Συνδιάσκεψη των πρωτοβάθμιων ενώσεων που έχει προγραμματίσει η Π.Ο.Ε.Υ.Π.Σ. στις **15 Ιανουαρίου 2020**.

Η **Ενωτική Αγωνιστική Κίνηση Πυροσβεστών**, εκτιμά ότι οι **νέες αρνητικές** **εξελίξεις** **που δρομολογούνται από την κυβέρνηση για το ασφαλιστικό σύστημα, που αφορά τους συναδέλφους μας αλλά και όλους τους εργαζόμενους, δεν θα πρέπει να αντιμετωπιστεί με τον επιφανειακό τρόπο που αντιμετωπίζετε από τα συνδικαλιστικά μας όργανα για να κρυφτεί η εφαρμοζόμενη πολιτική.**

**Για την εξέλιξη αυτή η Ε.Α.Κ.Π. είχε προειδοποιήσει πλέον των δεκαπέντε χρόνων.** Στην βάση αυτής της πραγματικότητας το σοβαρό αυτό πρόβλημα, αναδεικνύεται με την πρόταση μας στο **προ ημερήσιας διάταξης θέμα:** **« Συζήτηση για την κοινωνική Ασφάλιση λόγο των νέων αρνητικών** **εξελίξεων** **που δρομολογούνται από την κυβέρνηση στο ασφαλιστικό σύστημα, που αφορά τους συναδέλφους μας αλλά και όλους τους εργαζόμενους »,** όπου περιγράφονται τα βασικότερα προβλήματα που διαλύουν το κοινωνικό σύστημα ασφάλισης.

**Η Ε.Α.Κ.Π. ζήτησε να παρθεί απόφαση για άμεση παρέμβαση με ένστολες κινητοποιήσεις για να μπει ένα φρένο, στην υποφαινόμενη διάλυση του κοινωνικού χαρακτήρα της ασφάλειας που κυοφορείται.** Αλλά οι εκπρόσωποι της παράταξης **Δ.Α.Κ.Υ.Π.Σ.** δεν έδειξαν διατεθειμένοι να γίνει άμεσα οποιαδήποτε αντίδραση από την Ένωση. Το προεδρείο κατέφυγε στην γνωστή τακτική να απευθυνθεί στην Ομοσπονδία και μας παρουσίασε την ανακοίνωσης της, με θέμα **« Σύγκληση Πανελλαδικής Συνδιάσκεψης » των Πρωτοβάθμιων Ενώσεων που εκδόθηκε με Αριθμ, πρωτ, 152 την 27/11/2019 και θα πραγματοποιηθεί στις 14/1/2020.** Μας ενημέρωσαν ότι θα συζητηθεί και το ασφαλιστικό - συνταξιοδοτικό, βαθμολόγιο, μισθολόγιο, επικουρικά ταμεία κτλ. Ο εκπρόσωπος της Ε.Α.Κ.Π. αντέδρασε για την όλη κατάσταση και την τακτική που ακολουθείται, με αποτέλεσμα να δηλώσουν ότι θα πραγματοποιηθεί Διοικητικό Συμβούλιο πριν την Συνδιάσκεψη ώστε να κατατεθούν και οι προτάσεις των άλλων παρατάξεων.

Αξίζει να σημειωθεί ότι **η ενέργεια αυτή της Ομοσπονδίας μας βρίσκει κάθετα αντίθετους, γιατί εξαιρούνται οι υπόλοιποι εκλεγμένοι των άλλων παρατάξεων από την Συνδιάσκεψη, καλούνται μόνο ο Πρόεδρος και ο Γενικός Γραμματέας των Πρωτοβάθμιων Ενώσεων. Δείχνει καθαρά συμβιβασμό και υποταγή στους κυβερνητικούς στόχους, θυμίζει παλαιότερες καταστάσεις κυβερνητικού συνδικαλισμού με συνδικαλιστικό φορέα που πήγαινε στους στημένους κοινωνικούς διαλόγους και όλοι μαζί ψήφιζαν μισό κουλούρι αύξηση για τους εργαζόμενους.**

**Τον υποκριτικό χαρακτήρα της συνδιάσκεψης τον καταδεικνύει το γεγονός ότι ενώ η κυβέρνηση έχει εξαγγείλει ότι θα φέρει νομοσχέδιο για την αναδιοργάνωση του Π.Σ. στα μέσα Δεκέμβρη, που θα συμπεριλαμβάνει ριζικές αρνητικές αλλαγές στα εργασιακά μας ζητήματα όπως στον κανονισμό μεταθέσεων, στο ωράριο, στις προσλήψεις, στην εξέλιξη των στελεχών, στις αμοιβές με δόλωμα το Βαθμολόγιο. Καθώς επίσης και αλλαγές στον τρόπο οργάνωσης των υπηρεσιών ( βλ. πιθανή αναστολή λειτουργίας και κατάργηση Π.Υ. και Π.Κ. ). Μέχρι στιγμής όχι μόνο δεν βγαίνει επίσημα να σχολιάσει τίποτε σχετικό και δεν συγκαλεί την συνδιάσκεψη πριν από την κατάθεση του νομοσχεδίου, απαιτώντας από την κυβέρνηση να ανοίξει τα χαρτιά της για τις προωθούμενες αλλαγές και να γίνει συζήτηση πάνω σε αυτή την βάση. Αντιθέτως επιλέγει βάζοντας πλάτη για να περάσουν τα νέα μέτρα αναίμακτα για την κυβέρνηση, να το κάνει μετά την πιθανή ψήφιση του, για να κατευνάσει τις όποιες αντιδράσεις δημιουργηθούν στις τάξεις των εργαζομένων του Π.Σ.**

Είναι ενδεικτικό του συναινετικού κλίματος που υπάρχει το γεγονός ότι, οι συνάδελφοι που εκλέχτηκαν ως αντιπρόσωποι της ένωσής μας με το ψηφοδέλτιο της **Α.Ε.Π.Π.,** την μεταλλαγμένη **πρώην Π.Α.Σ.Κ.Π.**, δεν έκαναν καμία τοποθέτηση επί του σοβαρού αυτού θέματος και δήλωσαν ότι θα περιμένουν τις εξελίξεις, θα ενημερωθούν και θα τοποθετηθούν εκ νέου!!!

Επιβεβαιώνεται για ακόμη μία φορά ότι δεν υπάρχει διάθεση για σύγκρουση με την εφαρμοζόμενη και συνεχιζόμενη κυβερνητική πολιτική που αποσαρθρώνει την πυρασφάλεια της χώρας και διαλύει τα ασφαλιστικά και συνταξιοδοτικά μας δικαιώματα.

**Η Ε.Α.Κ.Π. αγωνίστηκε και αγωνίζεται** για αποκλειστικά δημόσια, καθολική, υποχρεωτική Κοινωνική Ασφάλιση, για την οικοδόμηση ενιαίου συστήματος Κοινωνικής Ασφάλισης, που περιλαμβάνει τα συνταξιοδοτικά δικαιώματα, τις υπηρεσίες πρόληψης και αποκατάστασης της υγείας, τις παροχές και υπηρεσίες Κοινωνικής Πρόνοιας.

**Η Ε.Α.Κ.Π. προειδοποίησε και προειδοποιεί τους πυροσβέστες ότι έχουν δικαίωμα να ζήσουν περισσότερα χρόνια εκτός υπηρεσίας, να ζήσουν ελεύθεροι, χωρίς το βραχνά της εκμετάλλευσης και καταπίεσης, να ξεκουραστούν και να διαθέσουν τον ελεύθερο χρόνο τους όπως αυτοί επιθυμούν** και όχι όπως επιτάσσουν οι επιχειρησιακές ανάγκες οι γενικές επιφυλακές, οι ελλείψεις σε μέσα, εξοπλισμό και προσωπικό. Οι πολιτικές αυτές που εφαρμόζονται και στο χώρο μας, προσπαθούν να επιβάλουν την υποχρεωτική απασχόληση μέχρι τα βαθιά γηρατειά, με το βάρβαρο επιχείρημα της « ενεργού γήρανσης », που επανέρχεται με άλλον τίτλο.

Ο εκπρόσωπος της Ε.Α.Κ.Π. μετά το πέρας του Δ.Σ., πραγματοποίησε επίσκεψη στις εγκαταστάσεις της **Π.Υ. Χαλκίδας και Π.Κ. Αλιβερίου και στο επόμενο διάστημα** **θα συνομιλήσει** με τους συναδέλφους **και των υπολοίπων Π.Υ. και Π.Κ. της περιφέρειας** για τα ζητήματα που συζητήθηκαν στο Δ.Σ. της Ένωσης και τις γενικότερες εξελίξεις.

Τονίστηκε ότι όλοι οι πυροσβέστες μόνιμοι, πενταετής, εποχικοί θα πρέπει να είναι ασφαλισμένοι. Κανένας συνάδελφος να μη βρίσκεται για οποιονδήποτε λόγο εκτός του πλέγματος προστασίας της δημόσιας και κοινωνικής ασφάλισης. Σήμερα, οι πυροσβέστες δεν πρέπει να κρίνουν τις ανάγκες τους, την προστασία από τον επαγγελματικό κίνδυνο, την προστασία τους μετά τον εργάσιμο βίο με όρους και κανόνες προηγούμενων δεκαετιών, αλλά να κρίνουν με όρους συμφώνα με τις σύγχρονες και αυξανόμενες ανάγκες τους.

Το ασφαλιστικό σύστημα δεν πρέπει να αντιμετωπίζεται ως κόστος. Τα μέτρα που έρχονται δεν αφορούν μόνο αυτούς που θα πρωτοασφαλιστούν με το νέο σύστημα, δηλαδή κυρίως τους νέους πυροσβέστες που μπήκαν στο Σώμα, με τους πλέον χείριστους όρους, ούτε όσους βγουν στη σύνταξη τα επόμενα χρόνια και βλέπουν καθημερινά αλλαγές στα όρια και στα ποσά, **αλλά αφορούν και τους ήδη συνταξιούχους, που βρίσκονται αντιμέτωποι με νέες μειώσεις στις συντάξεις.** Η πάλη μας επιβάλλεται να κινείται μπροστά, να παίρνει υπόψη της τις νέες συνθήκες, τις σύγχρονες ανάγκες. **Η λογική « το Ταμείο μου », « η κατηγορία μου », οι διαχωρισμοί νέοι - παλιοί ασφαλισμένοι, που στόχο είχαν τη διαίρεση, σήμερα δημιουργούνται οι προϋποθέσεις για να ελαχιστοποιηθούν.**

**Καλούμε όλους τους συναδέλφους να βγάλουν τα απαραίτητα συμπεράσματα, για άλλη μια φορά να συνστρατευτούν και να αγωνιστούν με την Ε.Α.Κ.Π.** Να ξεμπερδεύουν μία και καλή από τις ρουσφετολογικές μικροεξαρτήσεις των άλλων παρατάξεων που τους κρατούν δέσμιους με τις δυνάμεις του κυβερνητικού συνδικαλισμού, αν δεν θέλουν να βρεθούν αντιμέτωποι με τα οδυνηρά αποτελέσματα των πολιτικών που έχουν προαποφασιστεί σε βάρος των πυροσβεστών και των δομών πυροπροστασίας της χώρας.

ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ